Výročná správa za rok 2024

V roku 2024 nás opustili členovia našej ZO: Zoltán Dely z Košíc (febr.2024), Milan Domby z KE (dec. 2024), Juraj Fedor z Košického Klečenova, Ján Harvan z Kavečian (sept. 2024), Ján Hrehor z Chrastného v dec. 2024, Ján Kerpčár z KE (dec. 2024), Jozef Marcináško z Čečejoviec. Prednedávnom umrel 25. 2. 2025 náš člen zo Štítnika p. Vladimír Oláh, ktorému som bol aj na pohrebe. Vzdajme úctu, našim bývalým členom symbolickou minútou ticha.

Vážené dámy, vážení páni.

Hodnotiaca správa

Výbor ZO AVS KE zasadal v r. 2024 6 x. Zasadal podľa potreby. Výbor zasadal v mesiacoch január, február, apríl, v júli, auguste a v októbri.

VČS sa minulý rok konala 9. marca 2024 na UVLF, Komenského 73, KE. Zúčastnilo sa jej 167 našich členov. Výbor pracoval v zložení predseda Michal Šimko, tajomník Ing. Jaroslav Gasper, členovia výboru: Ing. Imrich Harman, Ing. Dušan Dudjak, Milan Toth zo Seni, Jozef Kľučár a MVDr. Ľudovít Kaiser. Za KRK Peter Jurdák, Eduard Grega a Peter Lacko z Hodkoviec. Pravidelne boli pozývaný na schôdze aj ďalší ľudia o ktorých sme mysleli, žeby mohli byť v budúcnosti členmi výboru. Boli to p. Gaško, Kántor, POšivák a sl. Bučková.

Z uznesení prijatých na VČS sme schválili rozpočet na rok 2024, paušálny mesačný príspevok tajomníkovi vo výške 300 € mesačne. Na VČS sa prijímali objednávky na lieky a žiadosti na čerpanie prostriedkov podľa NV 10/2023.

Revízia pokladne prebehla v roku 2024 29. februára. Za účasti tajomníka a predsedu ZO AVS a dvoch členov RK - Petra Jurdáka, Eduarda Gregu. Tohto roku sa uskutočnila revízia pokladne a hospodárenia za rok 2024 31. januára za účasti predsedu, tajomníka ZO a troch členov KRK. V tento deň sa uskutočnilo aj posedenie s najstaršími členmi našej ZO, ktorého sa okrem výboru zúčastnili traja dlhodobí členovia našej ZO: Ing. Ivan Konček, Ľudovít Furka a Anton Lacko z Valalík. Bolo pozvaných 13 ľudí vo veku od 85 rokov do 96 rokov. Niektorí aj sľúbili, že prídu a nedostavili sa. Prednášky pre členov sa konali v roku 2024 4x a to počas výstavy v BZ. Prednášal Ladislav Balvan „Všeobecné včelárstvo“ a „Praktická ukážka varenia medoviny“, „Apiterapiu vo včelárstve“ MUDR. Košlík a o inváznych druhoch hmyzu Ing. Rusnák – bývalý predseda SZV.   
Výstava v BZ UPJŠ v KE sa konala v dňoch 11. až 26. 10. 2024. Hlavné výstavné dni s predajcami včelárskych potrieb a prednáškami boli v dňoch 19. a 20 októbra, kedy sa aj vyberalo členské na rok 2024 a vyplácala sa dotácia. Počas výstavy navštívilo BZ 3029 ľudí. Početnosť navyšujú deti z rôznych druhov škôl. Stále sa im treba venovať, previezť ich exponátmi a čo to porozprávať o včelách a včelárení. Je to dosť namáhavé, hlavne na hlasivky. Venujú sa im hlavne p. Šimko a p. Grega kedže sú tam prítomní počas celej výstavy , nielen v hlavných dňoch výstavy, keď tam príde najviac ľudí. Sem- tam zaskočím ja a Ing. Dudjak, Ing. Harman a L. Matej za nich pri venovaní sa deťom z jednotlivých škôl. Celoslovenská AVS má 6 ZO a podľa CEHZ mala k 12. 3. 2025 1020 členov a 15 952 včelstiev. Ako AVS už fungujeme 8 rokov. Sme tretia najväčšia organizácia na SR, po SZV a SVS z 12 včelárskych organizácií zaevidovaných v CEHZ. Tvoríme 4,23 % z celkového počtu včelárov evidovaných v CEHZ. AVS funguje bez hádok, čo sa o SZV nedá povedať. Prebiehajú tam vnútorné rozpory. Tajomníkom AVS je Ing. Jaroslav Gasper zo ZO KE a predsedom AVS je Ján Šoltýs z Bardejovskej ZO AVS. Pokladníkom bol Ján Hudák z prešovskej ZO AVS ale už pokladňu prevzala naša nová koordinátora Mária Mikitová, ktorá prevzala, odchodom AVS zo združenia Slovenskí včelári, funkciu po p. Kubínovej. Takže ako počujete, vystúpili sme so združenia SV a čerpáme prostriedky samostatne ako AVS.

Časopis „Slovenský včelár“, si na rok 2025 objednalo 68 členov. V roku 2024 to bolo 119 ks a v roku 2023 121 ks. So stúpajúcou cenou klesá počet odberateľov a teraz klesol veľmi radikálne. Ceny stúpajú pri všetkých včelárskych časopisoch. Hromadnú objednávku za ZO robíme len na časopis Slovenský včelár. Ostatné časopisy si členovia môžu objednať súkromnou cestou.

Rok 2024 sme začínali na bežnom účte aj v pokladni so sumou 23 365,31 € a hospodársky rok sme ukončili so sumou 23 019,37 €. Rozpočet schválený na minulej VČS bol dodržaný. Príjmy sme mali vyššie ako bol plán a výdavky sme mali nižšie ako boli plánované. Výdavky sme mali prekročené v položke poštovné (išli ceny hore za poštovné v priebehu roka 2024), ďalej v položke prenájom včelárskej miestnosti a v položke DzN. Ale zase v iných položkách sme ušetrili, takže v konečnom dôsledku boli výdavky nižšie oproti plánu.

Zo Strategického plánu spoločnej poľnohospodárskej politiky v sektore včelárstva (už sa to nevolá Národný program stabilizácie a rozvoja slovenského včelárstva) na základe NV 10/2023 Z.z. sme v podpornom období 2023 - 2024 čerpali prostriedky v sume 33 485,66 €. Čo je o 4506 € menej oproti predošlému roku. Už druhým rokom máme klesajúcu tendenciu v čerpaní prostriedkov. Čím to je? V prvom rade sa už nedá čerpať na kočovanie a v druhom rade a to je hlavná vec, sťažuje sa sústavne čerpanie. Stále narastá byrokracia, každým rokom. Pribudla nová príloha č. 49, kde pri každej kúpe musia včelári urobiť prieskumné konanie na danú vec, ktorú plánujú kúpiť. Musia mať tri ponuky, urobiť PrtSc (sken) daných možných dodávateľov a priložiť ku žiadosti o dotáciu. Čerpali sme prostriedky na prednášky, techn. pomoc, nákup liečiv, aplikácia aerosolu, prehliadky včelstiev, nákup včelích matiek. Neprekročili sme plánovanú sumu ani v jednom §, takže nikto nemal krátenú dotáciu. V SZV mali krátené, napr. za lieky dostali na jedno včelstvo 0,97 €, u nás to bolo 1 €, za nákup matiek v SZV dostali 6 €, u nás to bolo 10 €. Je nás menej, takže sa vieme presnejšie trafiť do toho - ktorého §. Systém je veľmi zle nastavený aj preto, že sa nedajú presúvať peniaze z jedného § do druhého, čo sa v minulosti dalo. Príručku pre žiadateľa máme zavesenú na našom webe AVS. Vyšla aj v Slovenskom včelári 7-8. 2024. Treba používať nové tlačivá uvedené v tejto príručke. Všetci, ktorí si dávate preplatiť nákupy a iné náklady podľa tohto NV, si robte aj kópie týchto tlačív a dokumentov. CHodia kontroly a potom odo mňa pýtate tieto podklady, na základe ktorých žiadate preplatenie.

Vo februári 2024 sa konali kontroly u jednotlivých včelárov zo strany PPA PO, zamerané na fyzickú kontrolu zakúpených techn. prostriedkov na potrebné tlačivá a či mali vyplatené prostriedky. Bolo to u 4 našich členov. Tohto roku 2025 opäť prebehla u vybraných včelárov rovnaká kontrola z PPA RS. Opätovne odo mňa kontrolné orgány aj samotní včelári žiadali kópie niektorých tlačív, kedže si neurobili oni kópie.

Počet členov k dnešnému dňu činí 522. Počet včelstiev máme 8635. Počet členov aj včelstiev máme už dlhodobo najviac na SR, čo sa týka ZO. Členov máme zo celého SR. Najviac máme z košického kraja 456 členov, potom je PO 28, nasleduje ZA s 14 členmi, BB 11, NR kraj s 8 členmi a zo západného SR t.j. TN 3 členov a TT a BA máme po jednom členovi. Dotácia na opeľovaciu činnosť nám nabehla na účet 19. decembra 2024. Dotácia na opeľovaciu činnosť činila 4 €/včelstvo. Spolu za ZO to bolo 37124 € a vyplácala sa pre 504 členov na 9281 včelstiev. Dotácia sa vydávala na počet včelstiev v CEHZ k 31. máju 2024. Je potrebné, aby ste si konečne začali sami meniť počty včelstiev v CEHZ a to na tlačive „Zmena hlásenia“. Je to príloha č 3 Vyhlášky 285/2019. Stáva sa, že sa sťažujete tajomníkovi, že vyplatil dotáciu za menší počet včelstiev ako ste zaplatili členské. Ale to nie je chyba tajomníka. Počty na dotáciu sa berú z CRHZ a nie z počtu čo platíte členské. Treba si tie stavy v CEHZ kontrolovať. Tajomník sa snaží upravovať počty včelstiev v CEHZ podľa toho ako platíte členské ale pri počte členov vyše 500, to nestihne za každého jedného člena.

Vekový priemer našej ZO je 57 rokov. Tak isto ako minulého roku. Ani sme nezostarli ani neomladli. Ke´d som začínal počítať priemerný vek našich členov niekedy dávno, tak sme začínali s číslom 64, teraz máme 57. Takže v dlhodobejšom horizonte mladneme. Najstarším členom bol doteraz p. Ambróz zo Slanca, ktorý v decembri 2025 dovŕši vek 96 rokov ale už je v domove dôchodcov v Lipt. Kokave, odkiaľ pochádza a už nevčelári. Po ňom nasleduje p. Čelinák z Koš. Polianky, ktorý bude mať tiež v decembri 95 rokov a ešte stále je našim členom. A tretím najstarším bol Ján Krátky zo Slanca, ktorý bude mať v decembri 2025 93 rokov. Som sa s ním telefonicky porozprával, nemá už včely a už nebude členom. Všetkých týchto troch členov dlhodobo poznám, veď ja som tu už medzi vami 30 rokov. Všeličo sme zažili, hlavne s tým staršími. Mladších už tak nepoznám, lebo sa už tak nestretávame ako dakedy, ke´d sme robili zájazdy a spalo sa na hoteloch a ubytovniach, po večeroch sa spievalo. Mám pekné zážitky, ale väčšina tých dobrých kamarátov včelárov ma už opustila. Nič sa nedá robiť. Ďalšími v poradí sú páni, ktorí dovŕšia v tomto roku 87 rokov p. INg. Ivan Konček z KE a Ondrej Nigut z Hanisky. Obidvaja boli pozvaní na posedenie novoročné, zúčastnil sa len Ivan Konček, p. Nigut zo zdravotných dôvodov nemohol. Všetkým týmto pánom gratulujeme a prajeme pevné zdravie a dlhý spokojný život.

Júl - august boli urobené prehliadky na MVP v okrese KE-mesto + kvôli zisťovaniu počtu včelstiev, ktoré treba nahlásiť do CEHZ ku 5. sept. bežného roka. Prehliadli sme 1533 včelstiev. Z RVPS KE-okolie nemáme uzatvorenú zmluvu o prehliadkach včelstiev. Niektorí AÚVL podpísali samostatne dohody o prehliadkach s RVPS KE-okolie. Minulý rok boli objednané lieky v počte avartin 330 balení /pokles/, Formidol 211 balení /nárast/, gabon 28 balení /nárast/, Varidol 125mg 466 ks /pokles/, varromed 60 ks /nárast/ a fumigačné pásiky 60 balení /pokles/, M1 Aer bol kvôli výrobnej chybe nedostupný. Lieky objednávame od predajcov, ktorí dajú najnižšie ceny. Lieky sa vydávajú na včelárskej nedeli. Keď si niekto zakúpi lieky mimo ZO, tieto lieky sa nepreplácajú.

Rok 2024 bol druhý rok, kedy sa už nedali čerpať prostriedky na kočovanie. Dvaja naši členovia sú aj členmi Združenia chovateľov vč. matiek. Obidvaja vedú ŠCh- jeden sa stará o líniu Tatranka a druhý o líniu Košičanka, ktorú prevzal od p. BOjtima z Dargova. Martin Húžvar z KE, ktorý má včelnicu v Slivníku v trebišovskom okrese má od roku 2025 uznaný štatút SCH, čo sme v našej ZO už dávno nemali, ak vôbec niekedy. Martin Hužvár sa zdokonaľuje v inseminácii včelích matiek, ktoré je nutné dodávať do RCH. Vy si u neho môžete objednať voľne párené matky. Kočovníci aj chovatelia matiek si musia dať vyšetriť melivo zo zmesnej vzorky max. 25 včelstiev do konca marca. Kočovníci musia z takého množstva včelstiev koľkými kočujú a chovatelia matiek z minimálne 35- tich včelstiev. Kočovníci musia elektronicky nahlásiť plán kočovania a až tak môže RVPS vydať sprievodný doklad. Povinný odber meliva je aj z ohnísk a ochranných pásiem MVP. Za odber vzorky meliva a doručenie na príslušnú RVPS je zodpovedný majiteľ včelstiev. Ostatní včelári môžu dať melivo na rozbor.

V r. 2024 nám nebola hlásená žiadna škodová udalosť. Rok 2024 sme ukončili na SVPF so sumou 4386,18 €. Poistné za jedno včelstvo sa platí 0,05 €. Za škodové udalosti sa ráta podpaľačstvo, krádež, vandalizmus, prírodné katastrofy, potopa, víchrica, popadané stromy. Škodovou udalosťou nie sú úhyny včelstiev, ktoré sú teraz bežné. Ani poškodenie zverou.   
Je tu možnosť poslať 2 % z vašich daní pre našu ZO KE a tak nám pomôcť. Údaje vám boli zaslané. V minulosti ste sa dotazovali žeby ste radi poslali 2 % pre našu ZO, tak tajomník bol na notariáte vybaviť túto možnosť a uvidíme, či aj niektorí pošlete peniaze. Tí, ktorí pošlete tieto peniaze, môžete tajomníkovi zaslať kópiu tlačiva o Vyhlásení o poukázaní podielu zaplatenej dane z príjmov. Každá včelárska organizácia dáva členom, ktorí pošlú 2 % z príjmu daní nejaké benefity. U nás kto pošle tieto peniaze bude mať automaticky poistené včely- nebude musieť platiť v ďalšom roku.   
Paseka vo Vyšnom Opátskom je v prenájme u Ivony Popovičovej. Garáž na Terase je tiež v prenájme, vystriedalo sa tam viacej nájomcov. Je problém nájsť nájomcu, ktorý bude riadne platiť. Posledný nájomca s ktorým sme uzatvorili zmluvu len na jeden rok zatiaľ platí. Máme v prenájme včelársku miestnosť v bývalej budove inžinierskych stavieb na ul. Pri hati 1. Teraz platíme mesačne 138,37 € za miestnosť. Zasadá tam výbor ZO AVS a vydáva sa tam dotácia. Zo začiatku sme mali miestnosť zadarmo. Potom sme platili 95,4 €/mesiac s DPH a teraz platíme 138,37 €.

Zájazd sa minulého roku neuskutočnil. Tohto roku sme uskutočnili zájazd na výstavu na APIExpo Nitra. Zúčastnilo sa ho 48 našich členov.

Včelárska nedeľa sa uskutočnila 28. júla 2024 v obci Ruskov. Bol tam bohatý kultúrny program, vydávali sa tam lieky, pivo a kofola. Zlyhal guláš, ktorý mala zabezpečiť firma. Včelárske potreby tam ponúkal náš člen p. Majerník z Kluknavy.

Dotáciu či už z NPSRSV alebo na opeľovaciu činnosť sme čerpali cez OZ Slovenskí včelári. Tohto roku čerpáme samostatne ako AVS. Prijali sme v rámci AVS koordinátorku Máriu Mikitovú, ktorá tým pádom nahradila p. Kubínovú ako som už vyššie čítal.

My sme mali prostriedky vyplatené v plnej výške, zatiaľ čo v SZV mali krátené dotácie na lieky aj na včelie matky.

Iniciovali sme aj zmenu stanov v časti uznášaniaschopnosti členskej schôdze. Teraz je členská schôdza uznášaniaschopná pri účasti aspoň 20 % z celkového počtu včelstiev. Pred tým bolo treba mať účasť aspoň 1/3 členov.   
Tajomník musel aktívne nahlásiť finančnému účtu v banke, že naše Občianske združenie nepodlieha transkačnej dani. Keby sme tam neurobili, tak by nám strhávali transkačnú daň, ktorá sa má týkať len podnikateľov.

Na budúci roku uskutočníme voľby do výboru aj RK ZO AVS KE.

Ďakujem veľmi pekne a prajem veľa zdaru v ďalšom včelárskom roku.